**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat önkormányzati tulajdonú ingatlanokkal kapcsolatos döntések meghozatalára**

1. **Javaslat a szombathelyi 6273/4/A/3 hrsz.-ú, Hefele Menyhért u. 3-5. szám alatti garázs ingatlanon fennálló elővásárlási jog gyakorlásával kapcsolatos döntés meghozatalára**

A Szombathely belterületi 6273/4/A/3 hrsz.-ú, természetben a Hefele Menyhért utca 3-5. szám alatt található, 2148 m² alapterületű, „garázs” megnevezésű ingatlan 224/4296 tulajdoni hányada a Portico Investments Ingatlanhasznosító Kft. (1054 Budapest, Szabadság tér 7., továbbiakban: Portico Kft.), míg 54/4296 tulajdoni hányada Szombathely Megyei Jogú Város Önkormányzata tulajdonában áll.

Az FM ARROGATE Kft. (7632 Pécs, Árnyas liget 6. fszt. 1.) által a Portico Kft. tulajdoni hányadáért ajánlott vételár összege 150.000,- EUR +ÁFA, megközelítőleg 54.000.000,- Ft +ÁFA.

A Portico Kft. 2020. szeptember 24-én érkezett megkeresésében nyilatkozattételre hívta fel Önkormányzatunkat a Polgári Törvénykönyvről szóló 2013. évi V. törvény 5:81. § (1) bekezdése alapján, amely szerint a tulajdonostárs tulajdoni hányadára a többi tulajdonostársat harmadik személlyel szemben elővásárlási jog illeti meg.

Az elővásárlási jog gyakorlása tárgyában a döntést Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdés c) pontja alapján – a jelen előterjesztés 1. számú mellékletét képező vételi ajánlatban meghatározott vételár figyelembevételével – a Közgyűlés jogosult meghozni.

Tájékoztatom a Tisztelt Közgyűlést arról is, hogy a szóban forgó, elővásárlási joggal érintett tulajdonrész megvásárlására Önkormányzatunk a költségvetésében nem biztosított önálló soron fedezetet. Ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon.

1. **Javaslat ingyenes használattal kapcsolatos döntések meghozatalára**

**Javaslat a Vörösmarty u. 32. szám alatti ingatlanban lévő klubhelyiségre vonatkozó használati megállapodás módosítására**

Szombathely Megyei Jogú Város Közgyűlése a 398/2015. (X. 22.) Kgy. számú határozatában arról döntött, hogy a szombathelyi 6814 hrsz.-ú, természetben a Vörösmarty utca 32. szám alatt található, 82 m² alapterületű, iroda megnevezésű ingatlant 2015. november 1. napjától 2020. október 31. napjáig tartó határozott időtartamra a Vakok és Gyengénlátók Vas Megyei Egyesülete (továbbiakban: Egyesület) ingyenes használatába adja működésének elősegítése céljából.

Önkormányzatunkhoz benyújtott kérelmében az Egyesület arról nyilatkozott, hogy az ingatlan használatára továbbra is igényt tart, azt továbbra is a megyében élő látássérültek részére szervezendő közösségi programok lebonyolítása céljából használná.

Az alapszabályban meghatározott feladatok ellátása érdekében - tekintettel az ingatlan központi elhelyezkedésére, valamint könnyű és biztonságos megközelíthetőségére - kéri a használati megállapodás időtartamának meghosszabbítását az eredeti szerződésben meghatározott feltételek további fenntartásával.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok a szociális szolgáltatások és ellátások

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján tulajdonjogot ingyenesen átruházni vagy 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a szombathelyi 6814 hrsz.-ú, természetben a Vörösmarty utca 32. szám alatt található, 82 m² alapterületű, iroda megnevezésű ingatlanra vonatkozón a Vakok és Gyengénlátók Vas Megyei Egyesületével fennálló ingyenes használati megállapodás időtartamát 2025. október 31. napjáig hosszabbítsa meg az eredeti szerződésben meghatározott feltételek fenntartásával.

**Javaslat a Savaria Turizmus Kft. üzemeltetési szerződésének módosítására**

A Savaria Turizmus Nonprofit Kft. által, a Kisfaludy Fejlesztési Program – Tourinform irodák és információs pontok felújítása című pályázati felhívásra benyújtott, TFC-3.1.1-2020-00022 azonosítószámmal nyilvántartott pályázata támogatásban részesült. A támogatói okirat kiállításának feltétele, hogy a Kft. a Támogató részére megküldi a fejleszteni kívánt ingatlanra vonatkozó olyan használati megállapodást, amely garantálja, hogy a projekt lezárását követő 5 évig (2026. december 31. napjáig) a Savaria Turizmus Nonprofit Kft., mint kedvezményezett kezelésében garantáltan Tourinform Irodaként működik az ingatlan.

Javaslom a Tisztelt Közgyűlésnek a 2011. augusztus 2-án kelt üzemeltetési megállapodás fenti feltételekkel történő módosítását.

1. **Javaslat vagyonkezelő kijelölésére**

Tájékoztatom a Tisztelt Közgyűlést, hogy a Kámoni Arborétum és Ökoturisztikai Központ területén, a Szombathely, Szent Imre herceg út 84/b. szám alatti, 828/7 hrsz.-ú ingatlanon a Kámoni Fiókkönyvtár épületének kivitelezési munkálatai befejeződtek, ezzel lehetővé vált a korábban a Szófia u. 31. szám alatt működő fiókkönyvtár fenti ingatlanon lévő mintegy 2300 m2 nagyságú felépítményben történő elhelyezése határozatlan idejű ingyenes használati jogviszony keretében.

Tekintettel arra, hogy a fenti felépítmény kizárólag a fiókkönyvtár elhelyezéséül szolgál, így a kizárólagos használó a Berzsenyi Dániel Megyei Hatókörű Városi Könyvtár, ezért javaslom egyúttal a felépítmény kezelőjének is a Könyvtár kijelölését a nemzeti vagyonról szóló 2011. évi CXCVI. törvény 11. §-a, valamint Szombathely Megyei Jogú Város vagyonáról szóló 40/2014. (XII.23.) önkormányzati rendelet 15. §-ában foglalt rendelkezések alapján, egyúttal javaslom felhatalmazni a polgármestert a vagyonkezelési szerződés módosítás aláírására.

1. **Javaslat a Ferenczy István utca fejlesztésével kapcsolatos döntések meghozatalára**

Szombathely Megyei Jogú Város Önkormányzata 2020. április 26-án támogatási szerződést kötött a Ferenczy utca hiányzó szakaszának kiépítésére vonatkozóan. A beruházás engedélyes tervei már a támogatási kérelem benyújtásakor rendelkezésre álltak, ezért a projekt keretében önkormányzatunk a kiviteli tervek elkészítését, a közbeszerzés lefolytatását és az új útszakasz kiépítését vállalta 2022. február 28-i véghatáridővel.

A támogatási szerződés aláírását követően megkötésre kerültek a projektmenedzsment és a kötelező nyilvánosság feladatokra vonatkozó vállalkozási szerződések, valamint megtörtént a műszaki tervek kiviteli terv szintű felülvizsgálatát végző tervező beszerzése.

A műszaki tervek véglegesítése során vált nyilvánvalóvá, hogy a beruházás megvalósítása nem várt műszaki nehézségekbe ütközik. Az út tervezett nyomvonalán elhelyezkedő hulladéktömeg biztonságos feldolgozásának és elhelyezésének kérdései további vizsgálatokat, valamint a műszaki tervek részletesebb újragondolását teszik szükségessé. A környezeti kockázatok kizárása érdekében el kell végezni a terület tekintetében a depóniai gázok mérését, amely folyamatban van. A területen található hulladék jellemzőinek figyelembevételével szükséges felülvizsgálni a leendő út csapadékvíz-elvezetésére vonatkozó tervrészeket, majd ezen jellemzőkkel összhangban szükséges véglegesíteni a teljes beruházás műszaki tartalmát.

A műszaki tervek véglegesítését követően indítható meg a közbeszerzési eljárás, amely a várható becsült érték alapján folyamatba épített támogatói ellenőrzéssel járó eljárásrendben folytatható le. Ennek időigénye megközelítőleg 5-6 hónap.

A műszaki tervek véglegesítésével egyidejűleg folyamatban van az Önkormányzat és a SZOVA Nonprofit Zrt. közötti – a SZOVA Nonprofit Zrt. tulajdonában lévő szombathelyi 10427/7 hrsz.-ú és a kialakuló 10427/13 hrsz.-ú, valamint az Önkormányzat tulajdonában lévő 2260/2/A/43 hrsz.-ú és 4637/1 hrsz.-ú ingatlanokra vonatkozó – csereszerződés elkészítése, a tervezett út önkormányzati tulajdonon történő létrejöttének biztosítása céljából. Magyarország helyi önkormányzatairól szóló 2011. évi CLXXXIX. törvény 108/A. § (2) bekezdése alapján az önkormányzat tulajdonában levő ingatlan cseréje esetén, ha a cserével érintett önkormányzati vagyon értéke a versenyeztetésre vonatkozó törvényben előírt értékhatárt – 2020. évben 25.000.000 Ft-ot – meghaladja, a csere jóváhagyása érdekében az önkormányzat kérelemmel fordul a kormányhivatalhoz. A kérelemnek többek között tartalmaznia kell olyan közgyűlési döntést, amelyben a Közgyűlés felhatalmazza a polgármestert, hogy a csereszerződésének jóváhagyására vonatkozó kérelmet a kormányhivatalhoz benyújtsa, valamint a döntésnek tartalmaznia kell, hogy a csereügylet megkötése mely kötelező feladat ellátását vagy gazdasági érdek érvényesülését biztosítja. Tekintettel arra, hogy a 292/2019. (VI.18.) Kgy számú határozat ezt a két kitételt nem tartalmazta, szükséges annak kiegészítése a határozati javaslatban foglaltak szerint.

1. **Javaslat tulajdon-átruházással kapcsolatos döntés meghozatalára (Reguly Antal Nyelvoktató Általános Iskola)**

Tájékoztatom a Tisztelt Közgyűlést, *a nemzetiségek jogairól* szóló 2011. évi CLXXIX. törvény (Továbbiakban: Njtv.) – szerződéskötéskor hatályos – 25. § (2) bekezdése alapján Szombathely Megyei Jogú Város Német Önkormányzata 2015. szeptember 1. napjától átvette a Szombathelyi Reguly Antal Nyelvoktató Általános Iskola fenntartói jogát.

Szombathely Megyei Jogú Város Önkormányzata a köznevelési intézmény nevelési-oktatási feladatainak ellátását szolgáló ingó és ingatlan vagyont ingyenesen Szombathely Megyei Jogú Város Német Önkormányzata használatába és vagyonkezelésébe adta.

Tájékoztatom a Tisztelt Közgyűlést, hogy 2020. július 1-én hatályba lépett az Njtv. azon módosítása, melynek 25. § (6) bekezdése értelmében a fenntartói jog átadásával együtt a köznevelési intézmény nevelési-oktatási feladatainak ellátását szolgáló ingó és ingatlan vagyont a feladatátvételt követően haladéktalanul, de legkésőbb a nevelési, illetve a tanév kezdetéig ingyenesen a fenntartó nemzetiségi önkormányzat tulajdonába kell adni. A módosítás hatálybalépését megelőzően az említett bekezdés alapján történt feladatátvétel esetén a tulajdon-átruházási szerződést legkésőbb a módosítás hatálybalépését követő hat hónapon belül, 2021. január 1. napjáig meg kell kötni.

A törvényi kötelezettség végrehajtása érdekében az ingyenes tulajdonba adásról közgyűlési döntés szükséges, amelyhez a szükséges dokumentumok előkészítése érdekében Szombathely Megyei Jogú Város Német Önkormányzatával és a Szombathelyi Reguly Antal Nyelvoktató Általános Iskolával az egyeztetések megkezdődtek.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. október 22.**

 **/: Dr. Nemény András :/**

**I.**

**Határozati javaslat**

**........../2020. (X.29.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdés c) pontja alapján úgy döntött, hogy **Szombathely Megyei Jogú Város Önkormányzata** a **szombathelyi 6273/4/A/3 hrsz.-ú,** „garázs” megnevezésű, természetben a **Szombathely, Hefele Menyhért u. 3-5. szám alatt található ingatlan** Portico Kft. 224/4296 arányú tulajdoni illetősége vonatkozásában a vételi ajánlatban foglalt feltételekkel – a Polgári Törvénykönyvről szóló 2013. évi V. törvény 5:81 § (1) bekezdése alapján fennálló – **elővásárlási jogával nem él.**

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**Határozati javaslat**

**........../2020. (X.29.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 6814 hrsz.-ú, természetben a Vörösmarty utca 32. szám alatt található, 82 m² alapterületű, iroda megnevezésű ingatlan ingyenes használatra vonatkozó szerződés módosítását engedélyezi a Vakok és Gyengénlátók Vas Megyei Egyesülete részére az alapszabályában meghatározott közfeladatok ellátásának, valamint működésének elősegítése céljából.

A Közgyűlés az ingyenes használatba-adási megállapodást az alábbiakkal módosítja:

* az ingyenes használat időtartama 2020. november 1. napjától 2025. október 31. napjáig meghosszabbodik.

Egyebekben a használatba-adási megállapodás változatlan tartalommal marad érvényben.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**........../2020. (X.29.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 12. § a) bekezdése alapján a Savaria Turizmus Nonprofit Kft. és Szombathely Megyei Jogú Város Önkormányzata között, 2011. augusztus 2. napján kelt, a Szombathely, Király u. 1. szám alatt található 53 m2 területű iroda vonatkozásában kötött üzemeltetési megállapodást az alábbiak szerint javasolja módosítani:

* a felek a megállapodást határozatlan időre kötik, azonban tekintettel arra, hogy a Savaria Turizmus Nonprofit Kft., a Kisfaludy Fejlesztési Program – Tourinform irodák és információs pontok felújítása program keretében, a TFC-3.1.1-2020-00022 azonosítószámú pályázat keretében vissza nem térítendő támogatást nyert a Tourinform iroda felújítására, a felek úgy állapodnak meg, hogy a projekt lezárását követő 5 évig (2026. december 31. napjáig) a Savaria Turizmus Nonprofit Kft., mint kedvezményezett kezelésében garantáltan Tourinform Irodaként fog működni az ingatlan, a szerződést ezen időpontig rendes felmondással nem szüntetik meg.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Grünwald Stefánia, a társaság ügyvezetője)

**Határidő:** a társaság taggyűlése

**IV.**

**Határozati javaslat**

**........../2020. (X.29.) Kgy. sz. határozat**

Szombathely Megyei Jogú Város Közgyűlése az Önkormányzat tulajdonában álló Szombathely, Szent Imre herceg út 84/b. szám alatti, 828/7 hrsz.-ú ingatlanon lévő 2300 m2 nagyságú, a Kámoni Fiókkönyvtár elhelyezéséül szolgáló felépítmény vagyonkezelőjének a nemzeti vagyonról szóló 2011. évi CXCVI. törvény 11. §-a, valamint Szombathely Megyei Jogú Város vagyonáról szóló 40/2014. (XII.23.) önkormányzati rendelet 15. §-ában foglalt rendelkezések alapján a Berzsenyi Dániel Megyei Hatókörű Városi Könyvtárt jelöli ki, egyúttal felhatalmazza a polgármestert a vagyonkezelési szerződés módosítás aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**........../2020. (X.29.) Kgy. sz. határozat**

A Közgyűlés a 292/2019. (VI.18.) Kgy számú határozatát az alábbiakkal egészíti ki:

A Közgyűlés felhatalmazza a polgármestert, hogy a 200/2019. (IX.23.) GVB. sz. határozat alapján a SZOVA Nonprofit Zrt.-vel kötendő, a SZOVA Nonprofit Zrt. tulajdonában lévő szombathelyi 10427/7 hrsz.-ú és a kialakuló 10427/13 hrsz-ú, valamint az Önkormányzat tulajdonában lévő 2260/2/A/43 hrsz-ú és 4637/1 hrsz-ú ingatlanok csereszerződésének jóváhagyására vonatkozó kérelmet Magyarország helyi önkormányzatairól szóló 2011. évi CLXXXIX. törvény 108/A § (2) bekezdésében meghatározottak szerint a Vas Megyei Kormányhivatalhoz benyújtsa.

A Közgyűlés kinyilvánítja, hogy a csereügylet megkötését az indokolja, hogy Szombathely Megyei Jogú Város Önkormányzata „A Ferenczy utca hiányzó szakaszának kiépítése” című, TOP-6.1.5-15-SH1-2019-00002 számú projekt keretében építi ki a Ferenczy utca hiányzó szakaszát. A Magyarország helyi önkormányzatairól szóló 2011. évi CLXXXIX. törvény a közfeladatok körében ellátandó helyi önkormányzati feladatok között első két helyen említi a településfejlesztést és a településüzemeltetést, utóbbinak keretében a helyi közutak és tartozékai kialakítását. Szombathely Megyei Jogú Város hosszú távú településfejlesztési koncepciója és integrált településfejlesztési stratégiája a Ferenczy utca hiányzó szakaszának kiépítését a város teljes közlekedési hálózata szempontjából stratégiai fontosságúnak minősítette. Az útszakasz kiépítésével lehetőség nyílik a déli és nyugati városrészek lakóövezeten kívüli, belterületen történő összekötésére, jobb megközelíthetőséget biztosítva a gazdasági területek felé a lakóterületek irányából. Az új közlekedéshálózati elem tehermentesíti a belvárosi utakat és csomópontokat, egyúttal csökkenti a lakóterületek zaj- és környezeti terhelését.

**Felelős:** Dr. Nemény András polgármester

 Dr. Horváth Attila alpolgármester

Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VI.**

**Határozati javaslat**

**........../2020. (X.29.) Kgy. sz. határozat**

Szombathely Megyei Jogú Város Közgyűlése a nemzetiségek jogairól szóló 2011. évi CLXXIX. törvény 25. § (6) bekezdése alapján a Szombathely Megyei Jogú Város Önkormányzatának tulajdonában álló és a Reguly Antal Nyelvoktató Általános Iskola nevelési-oktatási feladatainak ellátását szolgáló, leltár szerinti ingó- és ingatlan vagyonnak a fenntartó Szombathely Megyei Jogú Város Német Önkormányzata ingyenes tulajdonba adása érdekében felkéri a polgármestert, hogy a tulajdon-átruházási szerződést terjessze a Közgyűlés novemberi ülése elé.

**Felelős:** Dr. Nemény András polgármester

 Dr. Horváth Attila alpolgármester

Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** Közgyűlés novemberi ülése